Buurlande verbreek handelsooreenkomsteFoto ter illustrasie. (Argieffoto: PnP) Suid-Afrikaanse boere gaan nou deur ŉ moeilike tydperk waarin hul uitvoerprodukte uit allerhande oorde verbied word, of die instelling daarvan met hernude erns bevestig word. In die jongste geval het Namibië ŉ verbod op sekere groentesoorte ingestel. Volgens Christo van der Rheede, uitvoerende direkteur van Agri SA, is dit ŉ verskynsel wat so nou en dan kop uitsteek, maar dat dit teen die vryehandel-ooreenkoms van die Suider-Afrikaanse Doeane-unie (Sadu) is. Aan die begin van die jaar het Botswana so ŉ verbod ingestel en onlangs Namibië. Van der Rheede het intussen ŉ brief aan Thoko Didiza, minister van landbou, grondhervorming en landelike ontwikkeling, gestuur om aandag te gee aan die kwessie. “Ek het begrip daarvoor dat hulle hul plaaslike produksie wil opbou en dat hulle hul boere ŉ hupstoot wil gee, maar dit is teenstrydig met handelsooreenkomste en jy móét dit eerbiedig,” het hy aan Maroela Media gesê. Hy sê soos met Spanje, wat agter die poging gesit het om ŉ verbod op Suid-Afrikaanse sitrus in te stel, is daar in dié geval ook ŉ politieke ondertoon. Daar is volgens hom ŉ sterk mark vir hoëgehalteprodukte uit Suid-Afrika, wat in restaurante en hotelle vir veral internasionale gaste bedien word. ŉ Ander kwessie is dat dié buurlande se minimumlone aansienlik laer is as Suid-Afrika s’n en dat hulle dus hul produkte vir baie goedkoper op die mark kan sit. “Ons moet onthou dat Namibië en Botswana weer op ander gebiede baie voordeel trek uit die vrye beweging van produkte na Suid-Afrika en hierdie eensydige verbiedinge is dus uiters onregverdig,” sê hy.